धरान ओपन गल्फ भोलिदेखि
एमेच्योर गल्फ प्रतियोगिता गर्दै आएको धरान गल्फ क्लबले चैत ११ देखि १४ सम्म प्रोफेसनल धरान ओपन गल्फ प्रतियोगिता गर्ने भएको छ । कुल पुरस्कार राशि ५ लाख रुपैयाँको गल्फ प्रतियोगिताको तयारी पूरा भएको छ ।
सुनसरी — एमेच्योर गल्फ प्रतियोगिता गर्दै आएको धरान गल्फ क्लबले चैत ११ देखि १४ सम्म प्रोफेसनल धरान ओपन गल्फ प्रतियोगिता गर्ने भएको छ । कुल पुरस्कार राशि ५ लाख रुपैयाँको गल्फ प्रतियोगिताको तयारी पूरा भएको छ ।बीपी कोइराला स्वास्थ्य विज्ञान प्रतिष्ठान हाताभित्रको १८ होलको पार ७० गल्फ कोर्समा धरान ओपन गल्फ हुन लागेको हो । आयोजक क्लबका अध्यक्ष टीका लिम्बूले उपत्यकाबाहिर क्लबले प्रोफेसनल गल्फ प्रतियोगिता गर्न लागेको पहिलोपटक भएको बताए । उनका अनुसार चारदिने प्रतियोगितामा ४५ प्रो र २० एमेच्योर गल्फरको सहभागिता रहनेछ । तीन दिन मुख्य स्पर्धा हुनेछ भने अन्तिम दिन प्रो–एम म्याच हुनेछ । क्लबका सचिव जितेन्द्र राईले पुरस्कारस्वरूप विजेताले ९० हजारसहित रनिङ ट्रफी जित्नेछन् । दोस्रो हुनेले ६० हजार, तेस्रोले ४५ हजार, चौथोले ३३ हजार र पाँचौंले २७ हजार रुपैयाँ पाउनेछन् । २१ औं स्थानसम्मका खेलाडीले ६ हजार ५ सय रुपैयाँ पाउनेछन् । दुई दिनसम्म ३६ होलको खेल सकिएपछि कटअप हुनेछ । फुटवेयर विराटनगर, आरसी कोला विराटनगर र द हिमालयन रिजर्बबाट प्रायोजित प्रतियोगिताका एमेच्योरका विजेताले ट्रफी पाउनेछन् ।नेपाल गल्फ संघका केन्द्रीय उपाध्यक्ष रहेका धरान उपमहानगरपालिकाका प्रमुख तिलक राईले धरान गल्फ क्लब (डीजीसी) ले गल्फ खेलाडी उत्पादन गर्न महत्त्वपूर्ण भूमिका खेल्दै आएको बताए । उनले सिंगापुर, बेलायत, हङकङ, ब्रुनाईमा रहेका धरानका पुराना गल्फ खेलाडीले दिएको आर्थिक सहयोगका भरमा धरानको गल्फ कोर्सको व्यवस्थापन भइरहेको सुनाए । 